Source: http://europa.eu/rapid/press-release_IP-10-1705_mt.htm
Timestamp: 2014-10-25 04:33:36+00:00
Document Index: 922915

Matched Legal Cases: ['qorti ', 'qorti ', 'qorti ', 'Qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'Qorti ', 'qorti ', 'qorti ', 'qorti ', 'Qorti ', 'qorti ', 'qorti ', 'qorti ', 'qorti ', 'Qorti ', 'qorti ', 'art 1']

European Commission - PRESS RELEASES - Press release - Il-Kummissjoni Ewropea se taqta' l-burokrazija żejda fil-każijiet transkonfinali tal-qorti għan-negozji u l-konsumaturi
IP/10/1705Strasburgu, l-14 ta' Diċembru 2010Il-Kummissjoni Ewropea se taqta' l-burokrazija żejda fil-każijiet transkonfinali tal-qorti għan-negozji u l-konsumaturiKumpanija bbażata fi Franza għandha kuntratt ta' kostruzzjoni ma' intraprenditur ibbażat fil-Polonja biex jibni fabbrika viċin Pariġi. Iż-żewġ impriżi jaqblu li qorti f'Varsavja se tittratta kwalunkwe tilwim dwar il-kuntratt. L-impriża Pollakka tressaq lill-kumpanija Franċiża l-Qorti għax tkun qiegħda lura fil-pagamenti. Il-qorti ta' Varsavja taqtagħha li l-kumpanija Franċiża għandha tħallas l-ammont pendenti. Il-kumpanija Pollakka mbagħad trid li din is-sentenza tapplika għall-assi tal-kumpanija fi Franza. Bħalissa dan jitlob li l-kumpanija Pollakka l-ewwel trid tgħaddi minn proċedura li tieħu ħafna żmien imsejħa "exequatur" f'qorti fi Franza - li tista' tiswieha sa EUR 3,000. Il-proċedura "exequatur", li fl-UE ssir aktar minn 10,000 darba fis-sena, issa għadda żmienha minħabba l-iżviluppi tas-Suq Uniku Ewropew u l-livell ta' fiduċja bejn is-sistemi legali tal-Istati Membri fi kwistjonijiet ċivili u kummerċjali. Din hi r-raġuni għaliex illum il-Kummissjoni Ewropea pproponiet it-tneħħija tal-proċedura "exequatur", mossa li tista' tiffranka sa EUR 48 miljun kull sena u tiffaċilita n-negozju transkonfinali, partikolarment għall-impriżi żgħar u medji. L-iffrankar tal-ispejjeż hu parti mill-proposta tal-Kummissjoni għal riforma bl-għeruq u x-xniexel tal-hekk imsejjaħ ir-Regolament "Brussell I" tal-2001, li jikkonsisti f'sett ta' regoli tal-UE li jiddeterminaw liema qorti għandha l-ġurisdizzjoni f'każijiet transkonfinali u kif sentenzi tal-qorti li jinħarġu fi Stat Membru tal-UE jkunu rikonoxxuti u infurzati f'pajjiż ieħor tal-UE. Ir-riforma hi maħsuba biex issaħħaħ is-Suq Uniku u taqta' l-burokrazija żejda. Se ssaħħaħ ukoll il-protezzjoni tal-konsumaturi Ewropej meta jittrattaw ma' negozji f'pajjiżi terzi, issaħħaħ iċ-ċertezza legali fl-għażla ta' ftehimiet legali fost in-negozji, u ttejjeb il-kompetittività tal-industrija Ewropea tal-arbitraġġ. "Illum il-Kummissjoni qed tipproponi li telimina proċedura kkumplikata u li tiswa l-flus għar-rikonoxximent u l-infurzar tas-sentenzi fi kwistjonijiet ċivili u kummerċjali bejn l-Istati Membri. Din hi aħbar tajba għaċ-ċittadini u l-SMEs Ewropej. Il-proposti tagħna se jwasslu għal soluzzjoni eħfef u orħos ta' tilwiemiet transkonfinali, bi ffrankar ta' bejn EUR 2,000 u EUR 12,000 f'każijiet individwali," qal il-President tal-Kummissjoni Ewropea José Manuel Barroso."F'Suq Uniku ta' veru, is-sentenzi dwar kwistjonijiet ċivili u kummerċjali maħruġa fi Stat Membru għandhom jingħtataw il-fiduċja u l-krettu sħiħ fl-Istati Membri kollha tal-Unjoni Ewropea tagħna. Din hi r-raġuni għaliex illum qed nieħdu azzjoni biex inneħħu l-proċedura exequatur li żmienha għadda u li hi mimlija burokrazija żejda, biex b'hekk inneħħu xkiel kbir għat-tranżazzjonijiet transkonfinali fl-Ewropa," qalet il-Viċi President tal-Kummissjoni Ewropea u Kummissarju tal-Ġustizzja tal-UE, Viviane Reding. "It-tir tiegħi hu li sal-2013 is-sentenzi dwar kwistjonijiet ċivili u kummerċjali jkunu jistgħu jiġu eżegwiti b'mod effettiv, fil-pront u mingħajr spejjeż żejda madwar l-UE, indipendentement jekk isirux minn qorti domestika jew minn qorti oħra fi Stat Membru ieħor tal-UE."Anke jekk is-Suq Uniku tal-UE jagħti lin-negozju aċċess għal suq ta' kważi 500 miljun konsumatur, huma biss kwart tal-20 miljun SMEs Ewropej li huma involuti f'kummerċ transkonfinali. Stħarriġ reċenti sab li kważi 40 fil-mija tan-negozji jkunu aktar inklinati li jagħmlu negozju barra minn pajjiżhom jekk jiġu ssimplifikati l-modi kif jiġu ttattati t-tilwimiet fil-qorti f'pajjiżi oħra. It-tneħħija tal-ostakli burokratiċi li jimponu kostijiet addizzjonali u inċertezza legali fin-negozji għalhekk hi parti ċentrali minn dak li jsuq lill-Kummissjoni biex tagħmel ħajjet in-negozji u l-konsumaturi aktar faċli. (ara IP/10/1390 u MEMO/10/525). Illum il-Kummissjoni ftiehmet fuq ir-riforma tar-Regolament "Brussell I" tal-2001. Dan ir-Regolament hu fundamentali għat-tilwim transkonfinali għax jiddetermina liema qorti jkollha ġurisdizzjoni f'każijiet transkonfinali. Jippermetti wkoll li s-sentenzi tal-qorti fi Stat Membru jkunu rikonoxxuti f'ieħor.Ir-riforma proposta llum mill-Kummissjoni tinkludi erba' tibdiliet ewlenin:It-tneħħija tal-proċedura skomda "exequatur": Taħt ir-regoli preżenti, sentenza fi Stat Membru ma tidħolx fis-seħħ awtomatikament f'ieħor. L-ewwel trid tiġi vvalidata u ddikjarata infurzabbli permezz ta' pass intermedjarju speċjali minn qorti fl-Istat Membru li jkun se jinfurzaha - l-hekk imsejħa proċedura "exequatur". F'każijiet kumplessi, din il-proċedura tista' tiswa sa EUR 12,700 fi ħlasijiet lill-avukati, traduzzjoni u spejjeż tal-qorti. F'xi pajjiżi tista' tieħu bosta xhur biex ikollok sentenza li tiġi rikonoxxuta u infurzata. Fil-95% tal-każijiet din il-proċedura hija sempliċiment formalità. Għalhekk, il-Kummissjoni qed tipproponi li tneħħiha. Fil-ġejjieni, is-sentenzi fi kwistjonijiet ċivili u kummerċjali li jingħataw minn qorti fi Stat Membru se jkunu awtomatikament infurzabbli madwar l-UE kollha. L-eżekuzzjoni ta' sentenza xorta tkun tista' titwaqqaf minn qorti, imma dan ikun jista' jsir biss f'ċirkostanzi eċċezzjonali (bħall-ksur tad-drittijiet ta' ġuri ġust mill-qorti barranija li tkun tat is-sentenza).It-tisħiħ tal-protezzjoni tal-konsumatur fir-rigward tat-tilwimiet legali li jonvolvu pajjiżi mhux membri tal-UE: Fil-mument, ir-regoli nazzjonali dwar il-ġurisdizzjoni tal-konvenut minn pajjiżi terzi ivarjaw bil-kbir minn Stat Membru għall-ieħor. Il-liġijiet nazzjonali ta' pajjiż jistgħu jippermettu lil ċittadin jew kumpanija biex itellgħu il-Qorti konvenut minn barra l-UE fil-qorti nazzjonali, filwaqt li f'pajjiż ieħor dan jista' ma jkunx possibbli. Ir-riforma proposta llum se tbiddel dan kollu. Partikolarment fir-relazzjonijiet bejn konsumatur li jgħix fl-UE u negozju stabbilit barra l-UE, il-qorti ta' fejn jgħix il-konsumatur fil-futur se jkollha l-ġurisdizzjoni, indipendentement mill-Istat Membru.Iġġib ċertezza legali għall-għażla tal-ftehimiet legali bejn il-kumpaniji: Fir-relazzjonijiet ta' bejn in-negozji, il-kumpaniji ta' spiss jiftiehmu li jittrattaw it-tilwim kollu f'qorti waħda partikolari. Madankollu, it-tattiċi ta' kawżi l-Qorti jwasslu għal sitwazzjoni fejn il-validità ta' għażla tali ta' ftehim fuq qorti tkun sfidata f'qorti ta' Stat membru ieħor tal-UE sabiex jiddewwem il-ftehim dwar it-tilwima - prattika li xi drabi tissejjaħ "Italian torpedo". Illum il-Kummissjoni pproponiet miżuri biex ittemm tattiċi abbużivi bħal dawn billi tiżgura li l-qorti magħżula fl-għażla għal qbil dwar qorti tkun dejjem l-ewwel li tiddetermina jekk ftehim hux validu jew le.It-tisħiħ tal-kompetittività tal-industrija Ewropea tal-arbitraġġ: Il-proposti ta' riforma tal-Kummissjoni se jġibu trasparenza dwar l-arbitraġġ, li s'issa mhux kopert bir-Regolament "Brussell I". Aktar minn 60% tal-kumpaniji kbar Ewropej jippreferu l-arbitraġġ minn kawża quddiem il-Qorti biex isolvu tilwima dwar in-negozju. Iċ-ċentri Ewropej tal-arbitraġġ f'Londra u f'Pariġi jittrattaw każijiet b'valur totali ta' aktar minn EUR 50 biljun. Dan hu negozju ta' EUR 4 biljun fis-sena fl-UE. Madankollu, bħalissa, kumpanija li trid tiżgiċċa minn ftehim ta' arbitraġġ tista' b'mod relattivament faċli tiddikjara li l-ftehim huwa invalidu u tippreżenta kawża fil-qorti ta' Stat Membru minn fejn x'aktarx li jkollha deċiżjoni favorevoli u ddaħħal f'dubju l-validità tal-ftehim ta' arbitraġġ. Din hi r-raġuni għaliex illum il-Kummissjoni pproponiet li tagħti ċertezza lill-kumpaniji li l-għażla tat-tribunal tal-arbitraġġ se tkun protetta kontra l-kawżi abbużivi.Il-KuntestIr-Regolament Brussell I jiffaċilita l-koperazzjoni ġudizzjarja ċivili fl-UE billi jidentifika l-iktar ġurisdizzjoni xierqa biex tkun solvuta tilwima transkonfinali u jkunu żgurati r-rikonoxximent u l-infurzar bla intoppi tas-sentenzi maħruġa fi Stat Membru ieħor. Dan jgħin lis-Suq Uniku biex jiffunzjona sew. Tmien snin wara li r-Regolament oriġinali daħal fis-seħħ, il-proposti ta' riforma tal-Kummissjoni issa qed ifittxu li jagħmluh aktar effiċjenti. Il-proposta biex titneħħa l-"exequatur" issegwi passi li ttieħdu aktar kmieni bħall-Ordni Ewropea tal-Ħlas (proċedura ssimplifikata għal talbiet transkonfinali mhux kontestati), il-Proċedura Ewropea għal Talbiet Żgħar għal talbiet transkonfinali ta' inqas minn EUR 2,000 u r-Regolament tal-UE dwar l-Obbligi ta' Manteniment.Il-Kummissjoni ħarġet rapport dwar l-applikazzjoni ta' Brussell I f'April 2009, flimkien ma' dokument li jagħti t-tifsila ta' diversi alternattivi ta' politika. Illum il-Kummissjoni ppubblikat ukoll Green Paper b'ħafna alternattivi dwar l-iffaċilitar taċ-ċirkolazzjoni ħielsa ta' dokumenti dwar l-istejtus ċivili (Ara IP/10/1704).Il-pass li jmissIssa f'idejn il-Parlament Ewropew u l-Kunsill tal-Ministri biex jaqblu fuq il-proposta tal-Kummissjoni għal riforma tar-Regolament "Brussell I".Għal aktar informazzjoniMEMO/10/677Il-Kamra tal-Aħbarijiet tal-Ġustizzja:http://ec.europa.eu/justice/news/intro/news_intro_en.htmIl-homepage tal-Viċi President tal-Kummissjoni Ewropea u Kummissarju tal-Ġustizzja tal-UE, Viviane Reding. http://ec.europa.eu/commission_2010-2014/reding/index_en.htm ANNEXChart 1: Relevance of rules on jurisdiction and enforcement for cross-border commercial activity"To what extent would you be inclined to engage in (more) cross-border commercial activity if, in the event of a dispute, a judgement obtained in one Member State would be enforceable in another without additional procedures?"